  Майя Бывальцева Удмуртиын «Шундыкар» улосвылкуспо лагере пыриськыны мылкыд карисьёс понна вожвылъяськон ялӥзы. Со сярысь удмурт егитъёслэн «Шунды» огазеяськонзылэн  мерлыко вотэсысь огиназ ивортэмын. 5–11 классъёсын дышетскись удмурт пиналъёс но ӧнер дышетсконниосысь 18 аресозь егитъёс понна «Шундыкар» смена 22–31 гудырикошконэ «Ёлочка» лагерьын ортчоз.  «Шундыкар» лагере Удмуртиысь но мукет улосвылъёсысь удмуртъёс пыриськыны быгато. Кызьы вераз ивортодэтъя «Удмуртия» агентстволы «Шунды» огазеяськонлэн тӧроез Алина Чернова, таяз арын лагерьын кык выль ӧръёс луозы: туспуктон искусство (эктӥсьёс интые) но калык киужъёс (крезь лэсьтон интые). Матысь дыре вожатойёсты быръён понна вожвылъяськон ялэмын луоз, нош отрядъёсын ужась ӧнерчиос тодмо ни. Чылкак выль адямиос трос ик ӧвӧл, пусйиз Алина Чернова. Уноез соос «Шундыкар» лагерь пыр потэмъёс яке азьвыл аръёсы отын ужамъёс. Выль ӧнерчиос Софи Разина, Максим Егоров, Валерия Фёдорова ачиз но «Фольклор» отряд пыр потэмын Алина Чернова, удмурт егитъёслэн «Шунды» огазеяськонзылэн тӧроез«Шундыкар» лагере шедён понна пиналъёс но егитъёс быръем ӧръя ужъёс быдэстыны кулэ: Суредаськон (8–11 классъёс) — «Пук, но малпаськы педлон, вань-а Марс вылын улон?» темая пӧртэм амалэн быдэстэм куинь уж келяно, суредын ачиз автор но мед луоз. Отрядлэн ӧнерчиез — Евгений Бикузин; Литература (8–11 классъёс) — яратоно кылбурез яке веросэз удмурт кылэ берыктыса, озьы ик тужгес устозэ ас гожтэм ужез келяно. Отрядлэн ӧнерчиез — Богдан Анфиногенов; Крезьгур: — фольклор (5–9 классъёс) — кыӵе ке крезьгуро инструмент улсын яке сотэк быдэстэм удмурт калык кырӟан быдэстоно, удмурт кылын одӥг кылбур/вакчи верос верамез гожтоно. Эктӥсьёслы калык эктонэз быдэстэмез видео келяно, калык дӥсен туспуктэм лэзёно, крезьгуро инструментъёсын шудӥсьёслы — калык гур шудоно. Отрядлэн ӧнерчиез — Валерия Фёдорова; — эстрада (8–11 классъёс) — сцена вылын фонограмма улсын яке акапельно кык туала удмурт кырӟан кырӟаса видеозапись келяно. Отрядлэн ӧнерчиез — Влад Андреев; — крезьгуро инструментъёсын шудон (7–11 классъёс) — пӧртэм ӧръёсъя тодмо группаослэсь кык кырӟанзэс крезьгуро инструментэн (электрогитараен, акустика гитараен, бас-гитараен, барабанэн, синтезаторен, арганэн) шудыны дасяськоно. 4-тӥ гудырикошконэ 10:00 часын Ижкарысь Калыкъёслэн эшъяськон юртазы ӧнерчиен пумиськонэ лыктоно луоз. Отрядлэн ӧнерчиез — Владимир Жуйков; Журналистика (7–11 классъёс) — «Волонтёр — кин со?» яке «Гуртын улон майбыр» темая 3 минутъем видеосюжет лэсьтоно. Озьы ик газетэ потам публикациосты но «Малы мон кулэ шедьыны „Шундыкар“ лагере» эссе келяно. Отрядлэн ӧнерчиез — Вероника Ваулина; Театр (7–11 классъёс) — учкытэк басняез, кылбурез яке спектакльысь люкетэз лыдӟыны дасяськоно. 4-тӥ гудырикошконэ 10:00 часлы Ижкарысь Калыкъёслэн эшъяськон юртазы ӧнерчиен пумиськонэ лыктоно луоз. Отрядлэн ӧнерчиез — Дмитрий Корепанов; Калык киужъёс (кызьпу туй) (6–11 классъёс) — кызьпу туен яке пуэн ужамез возьматӥсь видео келяно. Отрядлэн ӧнерчиез — Алексей Шагиев; Видеоискусство (8–11 классъёс) — ас мылкыд быръем кырӟанлы видеоклип (2–3 минутъем) яке вакчи фильм келяно. Нылпи оператор яке монтажер луыса уже пыриськыны кулэ. Отрядлэн ӧнерчиез — Руслан Нуриахметов; Дӥськут дизайн (7–11 классъёс) — удмурт пужыез инъет карыса, аслэсьтыд пужыдэ кылдытоно (100×100 мм). Ас пужыез уже кутыса, «тулыс-гужем 2018» коллекция малпано. Пужыез, но коллекциез А3 бумага вылын эскизъёсын келяно, вакчияк со сярысь гожтоно. Отрядлэн ӧнерчиез — Софи Разина; Туспуктон искусство (7–11 классъёс) — «Одӥг гуртысь нунал» темая 10–15 туспуктэм келяно. Одно мед луоз корка пушкын, ужан интыын яке лыдӟиськон дыръя юри лэсьтэм портрет, озьы ик пейзаж яке гуртысь чебер интыос. Отрядлэн ӧнерчиез — Максим Егоров; Ужъёсты 29-тӥ пӧсьтолэзёзь udmshundy@mail.ru электрон почтая яке 426063, Ижкар, Орджоникидзе урам, 33а («Шунды» огазеяськон) адресъя. Озьы ик Калыкъёслэн эшъяськон юртысьтызы 204 номеро кабинетэ вайыны луэ. Вожвылъяськонлы йылпумъянъёс 5-тӥ гудырикошкон бере шараямын луозы. «Шундыкар-2017» Тегъёс: Ижкар егитъёс Удмуртия пиналъёс удмуртъёс Шунды шутэтскон  